Premierul belgian, Alexander De Croo, a făcut o dezvăluire șocantă joi, afirmând că mai mulți membri ai Parlamentului European au fost plătiți pentru a promova mesajele de propagandă ale Rusiei.
Declarația vine în contextul unei colaborări strânse între serviciile de informații belgiene și cehe, care au lucrat împreună pentru a destructura o rețea de propagandă rusă, conform raportului Politico.
Belgia, care deține în prezent președinția semestrială a Consiliului Uniunii Europene, este în alertă în fața interferenței străine. Premierul De Croo a confirmat informațiile dezvăluite miercuri de autoritățile de la Praga, fără a dezvălui însă numele eurodeputaților implicați.
"De exemplu, s-a aflat că Rusia a abordat membri ai Parlamentului European, dar i-a și plătit pentru a promova aici propaganda rusă", a subliniat De Croo, în timpul unei dezbateri în parlamentul federal belgian.
Un purtător de cuvânt al guvernului belgian a confirmat că premierul se referea la decizia guvernului ceh de a sancționa website-ul de știri Voice of Europe, considerat o parte a operațiunii de propagandă pro-rusă.
Într-un anunț miercuri, Ministerul de Externe ceh l-a sancționat oligarhul ucrainean Viktor Medvedciuk, acuzat de desfășurarea unei operațiuni de influențare din Rusia prin intermediul Voice of Europe.
Potrivit publicației Denik N, plăți ar fi ajuns la politicieni din Belgia, Franța, Germania, Ungaria, Olanda și Polonia, conform unei surse diplomatice din Cehia.
Voice of Europe, website-ul de știri vizat, este indisponibil în prezent, iar cel mai recent mesaj postat pe contul său de X (Twitter) a fost publicat miercuri.
Purtătorul de cuvânt adjunct al Parlamentului European, Delphine Colard, a confirmat că PE examinează în prezent informațiile furnizate de autoritățile cehe în privința Voice of Europe.